Oficiālais Vēstnesis L 092 , 09/04/2003 Lpp. 0003 - 0004



Komisijas Regula (EK) Nr. 629/2003 (2003. gada 8. aprīlis), ar ko attiecībā uz Kopienas finansējumam atbilstīgām darbībām groza Regulu (EK) Nr. 528/1999, ar kuru nosaka pasākumus olīveļļas ražošanas kvalitātes uzlabošanai EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1966. gada 22. septembra Regulu Nr. 136/66/EEK par eļļas un tauku tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 1513/2001 [2], un jo īpaši tās 5. panta 11. punktu, tā kā: (1) Regulas Nr. 136/66/EEK 5. panta 9. punktā paredzēts no 2001. gada 1. novembra piešķirt 1,4 % no ražošanas atbalsta olīveļļas un galda olīvu ražotājiem reģionālo pasākumu finansēšanai dalībvalstīs, lai uzlabotu olīveļļas un galda olīvu ražošanas kvalitāti un tās ietekmi uz vidi. Tomēr Komisijas Regulā (EK) Nr. 528/1999 [3], kas grozīta ar Regulu (EK) Nr. 593/2001 [4], nav norādes uz galda olīvu ražošanu. (2) Tādēļ attiecīgi jāgroza Regula (EK) Nr. 528/1999. (3) Šajā regulā paredzētie pasākumi ir saskaņā ar Eļļas un tauku pārvaldības komitejas atzinumu, IR PIEŅĒMUSI ŠO REGULU. 1. pants Regulu (EK) Nr. 528/1999 ar šo groza šādi: 1. Virsrakstu aizstāj ar šādu: "Komisijas Regula (EK) Nr. 528/1999 (1999. gada 10. marts), ar kuru nosaka pasākumus olīveļļas un galda olīvu ražošanas kvalitātes uzlabošanai" 2. Regulas 1. pantu groza šādi: a) minētā panta 1. punktu aizstāj ar šādu: "1. Šajā regulā noteikti pasākumi, kas jāveic, un procedūras, kas jāievēro, lai uzlabotu olīveļļas un galda olīvu ražošanas kvalitāti reģionu līmenī un tās ietekmi uz vidi."; b) minētā panta 2. punktu groza šādi: i) tā b), c), d) un e) apakšpunktus aizstāj ar šādiem: "b) to apstākļu uzlabošanu, kādos audzē un kopj olīvkokus, kā arī novāc, pārstrādā un uzglabā olīvas, no tām iegūto eļļu un galda olīvas; c) tehnisku palīdzību audzētājiem, eļļas ieguves rūpnīcām un pārstrādātājiem, lai palīdzētu uzlabot vidi, kā arī saražoto olīvu kvalitāti un to pārstrādi eļļā un galda olīvās; d) olīvu izspaidu un pārstrādes atliekvielu utilizācijas uzlabošanu, lai tie nekaitētu videi; e) lauksaimnieku, olīveļļas spiestuvju darbinieku un galda olīvu ražotāju apmācību, informācijas sniegšanu un paraugdemonstrējumus par olīveļļas un galda olīvu kvalitāti un olīveļļas un galda olīvu ražošanas ietekmi uz vidi;" ii) tā g) apakšpunktu aizstāj ar šādu: "g) sadarbību ar specializētām aģentūrām attiecībā uz pētniecības programmām, kuru mērķis ir uzlabot neapstrādātas olīveļļas un galda olīvu kvalitāti un vienlaikus sekmēt vides uzlabošanu."; c) minētā panta 3. punkta otro daļu aizstāj ar: "Insekticīdi pret olīvu mušu jālieto kopā ar proteīna ēsmu. Tomēr īpašos apstākļos aģentūra, kas atbild par apkarošanas līdzekļu izvēli, var atļaut izmantot insekticīdus bez proteīna ēsmas. Insekticīdiem un to lietošanas veidam jābūt tādam, lai to atliekas attiecīgajās zonās audzētajās olīvās vai no tām ražotajā eļļā vai galda olīvās, nepārsniegtu maksimālo daudzumu, kas atļauts Kopienas tiesību aktos." 2. pants Šī regula stājas spēkā dienā, kad to publicē Eiropas Savienības Oficiālajā Vēstnesī. To piemēro no 2001. gada 1. novembra. Šī regula uzliek saistības kopumā un ir tieši piemērojama visās dalībvalstīs. Briselē, 2003. gada 8. aprīlī Komisijas vārdā — Komisijas loceklis Franz Fischler [1] OV 172, 30.9.1966., 3025./66. lpp. [2] OV L 201, 26.7.2001., 4. lpp. [3] OV L 62, 11.3.1999., 8. lpp. [4] OV L 88, 28.3.2001., 6. lpp. --------------------------------------------------